text: 73-årig anholdt for bombetrussel mod storcenter
  23 december 2014 kl. 07.27
  Sydøstjylland Politi anholdt mandag aften en 73-årig mand fra Als, som sigtes for at stå bag den bombetrussel, som søndags betød evakuering af Kolding Storcenter.
  Den sigtede er dansker ? og han erkender delvist handlingen, skriver Sydøstjyllands Politi i en pressemeddelelse.
  - Manden forklarede truslen mod Kolding Storcenter med, at han var ?sur på systemet?.
  - Vi betragter sagen som fuldt opklaret, siger vicepolitiinspektør Verner Petersen, der er leder af lokalpolitiet i Kolding.
  Manden har tirsdag aften erkendt, at det var fra hans telefon, at der søndag blev ringet til 112.
  - Han er sur på systemet, siger vicepolitiinspektøren om årsagen til truslen.
  Vreden skyldes myndighedernes behandling af ham, men Verner Petersen vil ikke gå nærmere i detaljer.
  Den 73-årige mand sagde i telefonen, at der var tale om en fjernstyret bombe, som skulle være placeret i Kolding Storcenter.
  Truslen førte til at personale og kunder blev bedt om at forlade storcentret, mens det blev undersøgt. Først efter en time blev kunderne lukket ind igen og julehandelen kunne fortsætte.
  Afbrydelsen betød formentlig tab for butikkerne i storcentret.
  Centerchefen kunne i TV SYD konstatere, at en del kunder kørt væk fra centret efter bombetruslen.
  Sydøstjyllands Politi anser sagen som opklaret, og den sigtede er orienteret om, at der udover straffesagen kan fremkomme et erstatningskrav.
  Nu har politiet beslaglagt telefonen, men den 73-årige skal ikke fremstilles i grundlovsforhør med krav om fængsling.
  - Henset til alderen og til, at sagen er fuldt opklaret, skønner vi ikke, at der er grundlag for det, siger Verner Petersen.
  Han henviser også til længden af den straf, som den 73-årig kan se frem til.
  